

**SISTEM SPREJEMA ČLANOV IN PARTNERJEV V NACIONALNO**

**MREŽO EURES**

**Pravne podlage, vloga članov mreže EURES, kriteriji za sprejem, postopek sprejema, spremljanje in prenehanje članstva**

1. **Uvod**

**EURES** (European Employment Services) od svoje vzpostavitve leta 1994 deluje kot mreža javnih zavodov za zaposlovanje ter drugih partnerjev, ki jo koordinira Evropska Komisija oziroma v zadnjih letih Evropski organ za delo ELA. S svojo mrežo človeških virov in prek spletnih orodij, ki so na voljo zlasti na »Evropskem portalu za zaposlitveno mobilnost«, delavcem in delodajalcem ter vsem državljanom Unije, ki želijo izkoristiti načelo prostega gibanja delavcev, **zagotavlja informacije, svetovanje ter storitve posredovanja zaposlitve v EU/ EGP in Švicarski Konfederaciji.**

Mreža EURES na področjih svojih dejavnosti prispeva k doseganju naslednjih **ciljev:**

1. omogočanje uresničevanja pravic, podeljenih s členom 45 PDEU in Uredbo (EU) št. 492/2011;
2. izvajanje usklajene strategije za zaposlovanje ter zlasti za spodbujanje kvalificiranih, usposobljenih in prilagodljivih delavcev, kot je navedeno v členu 145 PDEU;
3. izboljšanje delovanja, kohezije in povezovanja trgov dela v Uniji, tudi na čezmejni ravni;
4. spodbujanje prostovoljne geografske in poklicne mobilnosti v Uniji, tudi na čezmejnih območjih, in sicer na pravični podlagi in v skladu s pravom Unije ter nacionalnim pravom in prakso;
5. podpiranje prehodov na trg dela, s čimer se spodbujajo cilji na področju sociale in zaposlovanja iz člena 3 PEU.

Po pravni podlagi, sprejeti leta 2016 (Uredba EU, št. 2016/589), izvedbeni sklepi navedene Uredbe pa so bili sprejeti v letu 2017 in 2018 (v nadaljevanju Uredba EURES), **mrežo EURES sestavljajo**:

1. „**Evropski urad za usklajevanje**“, ki se ustanovi v okviru Komisije, pristojnost je bila z vzpostavitvijo Evropskega organa za delo ELA prenešena na ta organ;
2. „**Nacionalni uradi za usklajevanje**“ (EURES NUU - Zavod RS za zaposlovanje (ZRSZ)), in izvajalci storitev EURES, ki so:
3. **člani EURES** (ZRSZ obvezno ter druge organizacije)
4. **partnerji EURES** (druge organizacije, če ne izpolnjujejo pogojev za člana)

**Vloga članov mreže EURES**

Člani mreže EURES sodelujejo v tej mreži z izpolnjevanjem **vseh** naslednjih nalog:

1. **prispevanje k bazi prostih delovnih mest** na portalu EURES preko enotnega informacijskega kanala v ZRSZ (v skladu s točko (a) člena 17(1) Uredbe EURES);
2. **prispevanje k bazi prijav za zaposlitev in življenjepisov** na portalu EURES preko enotnega informacijskega kanala v ZRSZ (v skladu s točko (b) člena 17(1) Uredbe EURES);
3. **zagotavljanje podpornih storitev za delavce in delodajalce** (v skladu s členi 23 in 24, členom 25(1), členom 26 in 27 Uredbe EURES).

Če organizacija ne izpolnjuje pogojev za članstvo v mreži EURES, ker nima baze prostih delovnih mest in življenjepisov iskalcev zaposlitve, izpolnjuje pa pogoje za zagotavljanje **vsaj ene** od zgoraj navedenih nalog, lahko zaprosi za sodelovanje v mreži EURES kot **partner.**

1. **Pravna podlaga**

**Uredba (EU), št. 492/2011,** EP in Sveta, z dne 5. aprila 2011, o prostem gibanju delavcev v Uniji, ki določa enako obravnavanje in dostop do zaposlitve državljanom držav članic, ki iščejo zaposlitev na ozemlju druge države članice, in njihovim družinskim članom. Uredba tudi določa sodelovanje med državami članicami in Evropsko komisijo pri popolnitvi prostih delovnih mest in prijav za zaposlitev.

**Uredba (EU), št. 2016/589** EP in Sveta, z dne 13. aprila 2016, o evropski mreži služb za zaposlovanje (EURES), dostopu delavcev do storitev na področju mobilnosti in nadaljnjem povezovanju trgov dela (v nadaljevanju Uredba EURES)[[1]](#footnote-1) in **Izvedbeni sklepi Komisije** (EU) iz leta 2017 in 2018 (2017/1255 2017/1256, 2017/1257, 2018/170, 2018/1020 in 2018/1021.

**ZRSZ** jev skladu z navedeno Uredbo **s sklepom Ministrstva za delo, družino, socialne zadeve in enake možnosti**, določen kot **Nacionalni urad za usklajevanje EURES** (v nadaljevanju EURES NUU) in imenovan za **člana mreže EURES** (sklep št. 012-12/2016/3, z dne 5. 5. 2016). EURES NUU koordinira mrežo EURES na nacionalni ravni, ki jo lahko sestavljajo EURES člani in EURES partnerji. EURES člani in partnerji izvajajo storitve EURES.

**Zakon o urejanju trga dela** (Uradni list RS, št. 80/10, 40/12 – ZUJF, 21/13, 63/13, 100/13, 32/14 – ZPDZC-1, 47/15 – ZZSDT, 55/17, 75/19, 11/20 – odl. US, 189/20 – ZFRO, 54/21, 172/21 – ZODPol-G, 54/22, 59/22 – odl. US in 109/23; ZUTD). Zakon ureja ukrepe države na trgu dela, med katerimi sta storitvi za trg dela (vseživljenjska karierna orientacija in posredovanje zaposlitve). Izvajanje teh storitev je v pristojnosti Zavoda RS za zaposlovanje kot osrednje institucije na trgu dela, Ministrstvo za delo, družino in socialne zadeve pa lahko za izvajanje storitev za trg dela podeli koncesije tudi drugim izvajalcem. Državljani držav članic EU, Evropskega gospodarskega prostora (EGP) in Švicarske konfederacije so v pravicah in obveznostih, določenih s tem zakonom, izenačeni s slovenskim državljani. Informiranje in posredovanje zaposlitve pa se izvaja tako na slovenskem kot tudi na EU trgu dela (storitve EURES). Izvajalci**,** ki opravljajostoritve vseživljenjske karierne orientacije in posredovanja zaposlitve, morajo izpolnjevati določene kadrovske pogoje (VII raven izobrazbe, opravljen strokovni izpit pri Zavodu za zaposlovanje).

**Zakon o delovnih razmerjih (**Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22, 54/22 – ZUPŠ-1, 114/23 in 136/23 – ZIUZDS; ZDR-1). Ta zakon ureja delovna razmerja, ki se sklepajo s pogodbo o zaposlitvi med delavcem in delodajalcem ter med drugim določa tudi pogoje za zagotavljanje dela delavcev drugemu uporabniku (59. do 63. člen).

**Direktiva 2008/104/ES** Evropskega parlamenta in Sveta z dne 19. novembra 2008 o delu prek agencij za zagotavljanje začasnega dela. Ta direktiva se uporablja za delavce, ki imajo z agencijo za zagotavljanje začasnega dela sklenjeno pogodbo o zaposlitvi ali delovno razmerje in so napoteni v podjetje uporabnika, kjer začasno delajo pod nadzorom in v skladu z navodili tega podjetja.

**Pravilnik za opravljanje dejavnosti zagotavljanja dela delavcev uporabniku** (Uradni list RS, št. 15/14, 38/15, 90/15). Ta pravilnik določa ali ureja kadrovske, prostorske, organizacijske in druge pogoje, ki jih mora izpolnjevati delodajalec za zagotavljanje dela drugemu uporabniku v času opravljanja te dejavnosti, pogoje pridobitve dovoljenja ter postopek vpisa v ustrezen register oz. evidenco tujih pravnih in fizičnih pravnih oseb za dejavnosti zagotavljanja dela delavcev uporabniku. Ureja tudi način in vsebino poročanja pristojnim organom in ureja sodelovanje delodajalca z Zavodom Republike Slovenije za zaposlovanje.

**Splošna uredba o varstvu podatkov** (GDPR) (EU) 2016/679, ki določa pravne podlage za obdelavo osebnih podatkov ter načine ravnanja z osebnimi podatki in njihovo obdelavo.

**Zakon o varstvu osebnih podatkov (ZVOP-2)** (Uradni list RS, št. 163/22) ter relevantna, naknadno sprejeta nacionalna zakonodaja, ki se nanaša na varstvo osebnih podatkov.

Pogoj za članstvo v mreži EURES je izpolnjevanje pogojev za opravljanje storitev EURES, skladno z navedeno EU in nacionalno zakonodajo. Kadrovske pogoje (VII. raven izobrazbe, opravljen strokovni izpit pri Zavodu za zaposlovanje) morajo izpolnjevati člani mreže EURES, partnerji pa, kar se tiče strokovnega izpita le, če izvajajo storitve vseživljenjske karierne orientacije in posredovanja.

Evropska Komisija ne zagotavlja državam članicam finančnih sredstev za izvajanje storitev EURES na nacionalni ravni. ZRSZ oziroma EURES nacionalni Urad za usklajevanje torej ne zagotavlja nobenih finančnih sredstev za izvajanje dejavnosti članov in partnerjev mreže EURES. Sodelovanje v postopku je prostovoljno, zato vse stroške povezane s prijavo, prilagajanjem zahtevam za izpolnjevanje pogojev članstva ali partnerstva, ne glede na sprejem ali nesprejem v članstvo ali partnerstvo ter izvajanje storitev EURES in morebitne druge stroške, v celoti nosi prijavitelj sam. EURES NUU ne odgovarja za nobeno škodo ali stroške, ki bi prijavitelju nastali, kadarkoli od trenutka vložitve prijave za članstvo ali partnerstvo, do trenutka zaključka postopka ali prenehanja članstva oziroma partnerstva EURES.

Kot član oziroma partner mreže EURES se lahko prijavi le organizacija, ki ima podjetje ali podružnico za opravljanje dejavnosti registrirano v Sloveniji.

1. **Merila za sprejem članov in partnerjev v nacionalno mrežo EURES**
	1. **Člani**

Za članstvo v mreži EURES lahko zaprosi pravni subjekt (v nadaljevanju organizacija), ki izpolnjuje naslednje splošne pogoje:

* ima za opravljanje potrebne dejavnosti sedež / poslovno enoto / podružnico vpisano v Poslovni register Slovenije / Sodni register Slovenije;
* ima pridobljeno koncesijo za opravljanje storitev vseživljenjske karierne orientacije in/ ali za posredovanje zaposlitve ali ima dovoljenje za opravljanje dejavnosti zagotavljanja dela delavcev uporabniku in je vpisan v register domačih pravnih ali fizičnih oseb za opravljanje dejavnosti zagotavljanja dela delavcev uporabniku oziroma v evidenco tujih pravnih in fizičnih pravnih oseb za opravljanje iste dejavnosti;
* na dan predložitve vloge za članstvo zakonito opravlja storitve ali dejavnosti iz prejšnje alineje najmanj dve leti;
* storitve EURES bo opravljala pri organizaciji zaposlena oseba, ki ima doseženo VII raven izobrazbe in opravljen strokovni izpit pri ZRSZ;
* spoštuje delovno pravno zakonodajo in delovne standarde, kar pomeni, da v času Vloge proti organizaciji oziroma njenim odgovornim osebam ni bil sprožen noben postopek zaradi kršitve predpisov s področja dela, zaposlovanja ali opravljanja dejavnosti, za katero je organizacija registrirana ter da organizacija ali njene odgovorne osebe v dveh letih pred vložitvijo Vloge niso bile kaznovane za kršitve iz teh področij ali za kaznivo dejanje;
* spoštuje Splošno uredbo o varstvu podatkov (GDPR) in nacionalno zakonodajo na področju varstva osebnih podatkov;
* spoštuje načelo izvajanja brezplačnih podpornih storitev za delavce.

Skladno z Uredbo EURES (člen 12) lahko za članstvo v mreži EURES zaprosi organizacija, ki:

* prispeva k **bazi vseh prostih delovnih mest**, ki jih poseduje, preko enotnega informacijskega kanala v ZRSZ, za namen objave prostih delovnih mest na evropskem zaposlitvenem portalu EURES;
* prispeva k **bazi vseh prijav za zaposlitev in življenjepisov**, ki jih poseduje in so osebe s tem predhodno soglašale, preko enotnega informacijskega kanala v ZRSZ, za namen objave življenjepisov na evropskem zaposlitvenem portalu EURES. Soglasje osebe mora biti skladno z zakonodajo o varstvu osebnih podatkov izrecno, nedvoumno, prostovoljno, specifično in informirano. Oseba lahko kadarkoli umakne svoje soglasje in zahteva izbris ali spremembo kateregakoli od podatkov ali vseh. Oseba lahko izbira med več možnostmi omejitve dostopa do svojih podatkov ali opisnih spremenljivk;
* zagotavlja **podporne storitve za delavce in delodajalce**, ki so opisane v 3.3. Izvajanje storitev EURES oziroma v poglavju IV. Uredbe EURES.

Za članstvo v mreži EURES torej lahko zaprosi organizacija, ki izpolnjuje **vse** tri **zgornje pogoje** in ima ustrezne kapacitete za izpolnitev nalog iz 12. člena Uredbe EURES.

* 1. **Partnerji**

Če organizacija ne izpolnjuje pogojev za članstvo v mreži EURES, ker ne razpolaga z bazo prostih delovnih mest in bazo življenjepisov oz. profilov iskalcev zaposlitve, lahko zaprosi za sodelovanje v mreži EURES kot partner, če izpolnjuje naslednje splošne pogoje:

* ima za opravljanje potrebne dejavnosti sedež / poslovno enoto / podružnico vpisano v Poslovni register Slovenije / Sodni register Slovenije;
* izpolnjuje kadrovske pogoje: VII raven izobrazbe osebe, zaposlene pri organizaciji, ki izvaja te storitve;
* spoštuje delovno pravno zakonodajo, kar pomeni, da v času Vloge proti organizaciji oziroma njenim odgovornim osebam ni bil sprožen noben postopek zaradi kršitve predpisov s področja dela, zaposlovanja ali opravljanja dejavnosti, za katero je organizacija registrirana ter da organizacija ali njene odgovorne osebe v dveh letih pred vložitvijo Vloge niso bile kaznovane za kršitve iz teh področij ali za kaznivo dejanje;
* spoštuje Splošno uredbo o varstvu podatkov oziroma nacionalno zakonodajo o varstvu osebnih podatkov;
* spoštuje načelo izvajanja brezplačnih podpornih storitev za delavce.

V primeru opravljanja storitev vseživljenjske karierne orientacije in/ ali za posredovanje zaposlitve ali opravljanja dejavnosti zagotavljanja dela delavcev uporabniku mora partner izpolnjevati tudi zakonske pogoje za opravljanje teh dejavnosti. Poleg tega je pogoj, da na dan predložitve Vloge zakonito opravlja navedene storitve oz. dejavnosti v Republiki Sloveniji najmanj dve leti.

Za partnerstvo v mreži EURES zaprosi organizacija, ki izpolnjuje **najmanj enega od zgornjih pogojev**, ki veljajo za člane in ima ustrezne kapacitete za izpolnitev nalog iz 12. člena Uredbe EURES.

* 1. **Izvajanje storitev EURES**

**Osnovne informacije**

Osnovne informacije so informacije o portalu EURES in o mreži EURES, kontaktnih podatkih članov in partnerjev mreže EURES, njihovih kanalih za zaposlovanje in spletnih povezavah.

Poleg nudenja osnovnih informacij ter zagotavljanja podatkov o prostih delovnih mestih in, ob ustrezni predhodni privolitvi, življenjepisov iskalcev zaposlitve za evropski portal za zaposlitveno mobilnost EURES, člani in, kjer je to ustrezno, partnerji mreže EURES nudijo tudi podporne storitve za delavce in delodajalce.

**Podporne storitve za delavce** so informacijein usmeritve v zvezi s posameznimi možnostmi zaposlitve v EU/ EGP in Švicarski konfederaciji, zlasti pa:

1. splošne informacije v zvezi z življenjskimi razmerami in delovnimi pogoji v namembni državi;
2. pomoč in usmeritve glede pridobitve informacij o življenjskih razmerah in delovnih pogojih (vključno s splošnimi informacijami o prispevkih za socialno varnost in plačilo davkov), upravnih postopkih in predpisih o zaposlovanju, nacionalni zakonodaji o vajeništvu in pripravništvu ter pravilih in instrumentih Unije, izobraževanju in usposabljanju, informacije o pomoči po začetku zaposlitve (informacije o jezikovnih tečajih, usposabljanje o medkulturnih kompetencah, o zaposlitvenih možnostih za družinske člane delavca, kontaktne podatke relevantnih organizacij ipd);
3. delavcu po potrebi nudijo pomoč pri sestavi prijav za zaposlitev in življenjepisov ter pri prenašanju takih prijav za zaposlitev in življenjepisov na portal EURES;
4. po potrebi razmislijo o morebitnem posredovanju zaposlitve v Uniji v okviru individualnega načrta ukrepanja ali delavcu pomagajo pri pripravi; individualnega načrta mobilnosti, ki naj bi mu omogočil zaposlitev v Uniji;
5. delavca po potrebi napotijo na drugega člana ali partnerja mreže EURES;
6. na obmejnih območjih tudi specifične informacije, ki so pomembne za čezmejne delavce ter čezmejno posredovanje zaposlitve.

**Podporne storitve za delodajalce** so informacijein usmeritve v zvezi z možnostmi zaposlovanja v EU/ EGP in Švicarski konfederaciji, zlasti pa:

1. informacije o specifičnih predpisih v zvezi z zaposlovanjem oseb iz drugih držav članic in v zvezi z dejavniki, ki lahko takšno zaposlovanje olajšajo;
2. po potrebi informacije v zvezi s sestavo opisa zahtev za prosto delovno mesto ter pomoč pri tem;
3. na željo delodajalca in če je mogoče pričakovati zaposlitev v Uniji, dodatna pomoč in storitve glede na potrebe delodajalca;
4. na obmejnih območjih tudi specifične informacije, ki so pomembne za delodajalce v čezmejnih regijah ter čezmejno posredovanje zaposlitve.

Na zahtevo delavca ali delodajalca so storitve EURES tudi specifične informacije o pravicah o socialni varnosti, aktivnih ukrepih na trgu dela, obdavčenju, vprašanjih v zvezi s pogodbami o zaposlitvi, pokojninskih pravicah in zdravstvenem zavarovanju ter pomoč pri njihovem uveljavljanju z napotitvijo k ustreznim nacionalnim organom.

* 1. **Izpolnjevanje tehničnih pogojev**

Izvedbeni sklep Komisije (EU) 2017/1257, z dne 11. julija 2017, o tehničnih standardih in formatih, potrebnih za enoten sistem, ki bo omogočal povezovanje prostih delovnih mest s prijavami za zaposlitev in življenjepisi na portalu EURES opredeljuje naslednje **vloge in pristojnosti članov in partnerjev mreže EURES:**

Vsi člani mreže EURES in tisti partnerji mreže EURES, ki so se zavezali, da bodo prispevali k bazi prostih delovnih mest in/ali profilov iskalcev zaposlitve, prek tehnične infrastrukture, sodelujejo pri usklajenem in varnem prenosu informacij o prostih delovnih mestih in profilih iskalcev zaposlitve portalu EURES, zlasti z:

|  |  |
| --- | --- |
| a) | vzpostavitvijo tehnične infrastrukture, potrebne za povezavo z enotnim usklajenim kanalom, zagotovljenim v njihovi državi, v roku šestih mesecev od sprejema v članstvo. Rok se lahko na utemeljeno prošnjo izjemoma podaljša na devet mesecev, o čemer odloča EURES NUU; |

|  |  |
| --- | --- |
| b) | stalnim spremljanjem povezav in hitrim odzivanjem, da se obravnavajo morebitne tehnične ali druge težave, ki se lahko pojavijo v zvezi s povezavo ali podatki, ki se bodo prenesli; |

|  |  |
| --- | --- |
| c) | zagotavljanjem, da je izvajanje vseh dejavnosti, povezanih z izmenjavo in prenosom podatkov, popolnoma skladno z Uredbo (EU) 2016/589 in splošnimi načeli; |

|  |  |
| --- | --- |
| d) | zagotavljanjem, da se pri vseh prenesenih podatkih upoštevajo dogovorjeni formati in standardi, kot so določeni v Uredbi (EU) 2016/589 in v navedenem sklepu; |

|  |  |
| --- | --- |
| e) | zagotavljanjem, da so izvirni pošiljatelji podatkov v celoti obveščeni in seznanjeni s tem, kako se bodo njihovi podatki uporabljali in obdelovali; |

|  |  |
| --- | --- |
| f) | zagotavljanjem in rednim posodabljanjem informacij o ukrepih in sistemih, vzpostavljenih za zagotavljanje kakovosti, varnosti, celovitosti, zaupnosti in sledljivosti podatkov, vključno z varstvom osebnih podatkov; |

|  |  |
| --- | --- |
| g) | jasnim in preglednim obveščanjem nacionalnega urada za usklajevanje o uporabi politik v zvezi z izključitvijo vseh javno dostopnih prostih delovnih mest iz prenosa v skladu s členom 17 Uredbe (EU) 2016/589; |

|  |  |
| --- | --- |
| h) | storitveno točko, ki je nacionalnemu uradu za usklajevanje v pomoč pri usklajevanju na nacionalni ravni. Kot storitvena točka lahko deluje služba za pomoč uporabnikom ali podobna služba. |

* 1. **Merila za sprejem članov oz. partnerjev v mrežo EURES** (iz priloge I Uredbe EURES)

**Zagotavljanje storitev**

Organizacije bodo izbrane glede na naslednja merila za zagotavljanje storitev:

1. Zavezanost k vzpostavitvi ustreznih mehanizmov in postopkov za preverjanje in zagotavljanje popolne skladnosti z veljavnimi delovnimi standardi in pravnimi zahtevami, upoštevaje morebitne obstoječe sisteme za izdajanje licenc in drugih dovoljenj službam za zaposlovanje, ki niso javne službe za zaposlovanje, pri zagotavljanju storitev, vključno z veljavnim pravom o varstvu osebnih podatkov ter, kadar je ustrezno, zahtevami in standardi glede kakovosti podatkov o prostih delovnih mestih.

2. Zmožnost in dokazana zmogljivost za nudenje storitev v zvezi z uravnoteženjem ponudbe delovnih mest in povpraševanja po njih, podpornih storitev ali obojega, kot so navedene v Uredbi EURES.

3. Zmožnost zagotavljanja storitev prek enega ali več lahko dostopnih kanalov, kar vključuje vsaj dostopno spletno mesto organizacije.

4. Zmožnost in zmogljivost za napotitev delavcev in delodajalcev na druge člane in partnerje mreže EURES in/ali organe, ki imajo strokovno znanje s področja prostega gibanja delavcev.

5. Spoštovanje načela brezplačnih podpornih storitev za delavce.

**Sodelovanje v mreži EURES**

Organizacije bodo izbrane glede na naslednja **merila za sodelovanje v mreži EURES**:

1. Zmožnost pravočasnega in zanesljivega zagotavljanja naslednjih podatkov in informacij iz člena 12(6) Uredbe EURES, skladno z roki EURES Evropskega urada za usklajevanje oz. nacionalnega urada za usklajevanje ter zavezanost k temu zagotavljanju. To so:

* informacije, ki se objavijo na portalu EURES;
* informacije o dejavnostih člana oziroma partnerja v mreži EURES;
* informacije za namen priprave letnih delovnih programov in poročil (določitev dejavnosti v okviru mreže EURES, človeški in finančni viri, spremljanje načrtovanih dejavnosti);[[2]](#footnote-2)
* podatke za namen poročanja o spremljanju izvajanja storitev in delovanja mreže EURES;[[3]](#footnote-3)

S tem namenom člani in partnerji EURES na pripravljenem obrazcu s strani EURES NUU pripravijo letni Plan aktivnosti za člane in partnerje EURES, ki služi tudi kot osnova za šestmesečno poročanje. Navedene podatke in informacije zbira EURES NUU, ker jih mora zagotavljati EURES evropskemu uradu za usklajevanje.

2. Zavezanost k ravnanju v skladu s tehničnimi standardi in formati za uravnoteženje ponudbe prostih delovnih mest in povpraševanja po njih ter izmenjavo informacij na podlagi te uredbe[[4]](#footnote-4). Pri tem ima organizacija 6 mesečni rok od sprejema v članstvo oziroma partnerstvo EURES za prilagoditev podatkov o prostih delovnih mestih in življenjepisih tehničnim standardom in formatom Evropske Komisije. Rok se lahko na prošnjo organizacije podaljša na 9 mesecev, o čemer odloča EURES NUU.

3. Zmožnost prispevanja k pripravi programov in poročanju nacionalnemu uradu za usklajevanje ter obveščanja tega urada o zagotavljanju in učinkovitosti storitev v skladu z Uredbo EURES ter zavezanost k navedenemu prispevanju in obveščanju[[5]](#footnote-5).

4. Obstoj zagotavljanja razporejanja ustreznih človeških virov za zadevne naloge, ki jih je treba izpolniti, ali zavezanost k takšnemu zagotavljanju.

5. Zavezanost k zagotavljanju standardov kakovosti za osebje in na podlagi povabila z EURES NUU z vključevanjem v ustrezno usposabljanje EURES na nacionalni ravni in v usposabljanje, ki je v pristojnosti Evropskega urada za usklajevanje mreže EURES.

6. Zavezanost k uporabi blagovne znamke EURES zgolj za storitve in dejavnosti v zvezi z mrežo EURES.

1. **Postopek sprejema**

ZRSZ objavi na spletnih straneh ZRSZ-EURES **javno povabilo** s pozivom na prijavo za sprejem članov in partnerjev v mrežo EURES. Le v primeru, da prijavitelj ne izpolnjuje pogojev za članstvo, ker nima baze prostih delovnih mest in življenjepisov, se lahko prijavi kot partner mreže EURES.

Organizacija, ki želi postati član oz. partner mreže EURES, odda **Vlogo za sprejem članov in partnerjev v nacionalno mrežo EURES**, ki je objavljena na spletni strani ZRSZ-EURES. Vloga vključuje **izjavo glede izpolnjevanja meril za sprejem v mrežo EURES.** Na obrazcu, ki je priloga vlogi, prijavitelj odda **plan aktivnosti izvajanja storitev EURES.**

Vlogo s podpisano izjavo glede izpolnjevanja pogojev ter letnim planom aktivnosti ter druge priloge, kot izhajajo iz javnega povabila in vloge, prijavitelji v navedenem roku v javnem povabilu oddajo **po elektronski pošti** na naslov Zavoda Republike Slovenije za zaposlovanje: gpzrsz@ess.gov.si z zadevo: »Prijava na javno povabilo SPREJEM ČLANOV IN PARTNERJEV V NACIONALNO MREŽO EURES.

**Organ, ki vodi postopek in je pristojen za obdelavo prijav, je EURES nacionalni urad za usklajevanje (EURES NUU).** Naloge EURES NUU:

* priprava dokumentov in informacij za namen javnega povabila,
* obveščanje, informiranje in promocija o javnem povabilu,
* priprava mnenja o kriterijih izpolnjevanja pogojev ter o ustreznosti plana aktivnosti z namenom vključenosti v cikel programiranja in poročanja EURES. Mnenje je podlaga za odločanje Upravnega odbora ZRSZ.
* izdaja obvestil o izboru ustreznih članov oziroma partnerjev oziroma o neizboru ter o prenehanju članstva ali partnerstva v mreži EURES v primeru nespoštovanja meril,
* predhodno preverjanje pravočasnosti in utemeljenosti ugovora.

Vloge odobri / zavrne **Svet Zavoda**.RS za zaposlovanje

EURES NUU o sprejemu novih članov / partnerjev v mrežo EURES obvesti Evropski koordinacijski urad EURES z namenom objave članov in partnerjev na evropskem portalu EURES. Objava se zagotovi tudi na spletni strani ZRSZ-EURES.

Rok za odločitev je 60 dni od dneva zaključka javnega povabila.

Prijavitelj lahko poda ugovor na odločitev o ne odobritvi vloge v roku 15 dni od prejema odločitve na EURES NUU. Po predhodnem preverjanju pravočasnosti in utemeljenosti ugovora EURES NUU vrne vlogo v ponovni postopek odobritve Svetu zavoda. Rok za ponovno odločitev je 60 dni od dneva prejetja ugovora s strani prijavitelja na EURES NUU. V primeru, da Svet zavoda ugovoru ne ugodi, je njegova odločitev dokončna in zoper njo ni mogoče podati ugovora.

1. **Spremljanje**

EURES NUU je pristojen za spremljanje delovanja in izpolnjevanja pogojev za članstvo in partnerstvo v mreži EURES, ki se izvaja na podlagi podatkov o letnih planih aktivnosti ter poročilih o spremljanju kazalnikov, na podlagi podatkov o zagotavljanju prostih delovnih mest in življenjepisov enotnemu informacijskemu kanalu v ZRSZ za namen objave na portalu EURES, z naključnimi pregledi ter obiski predstavnika(ov) EURES NUU pri partnerjih, na skupnih sestankih članov in partnerjev itd.

1. **Prenehanje članstva ali partnerstva**

V primeru nespoštovanja meril, pogojev ali zahtev za članstvo ali partnerstvo in obveznosti iz Uredbe EURES in njenih izvedbenih sklepov, EURES NUU najprej pošlje pisno opozorilo članu ali partnerju. V primeru odprave navedenih kršitev v postavljenem roku ni posledic. V kolikor kršitve v danem roku niso ustrezno odpravljene, sledi pisno obrazloženo obvestilo s strani EURES NUU o nespoštovanju zahtev sistema sprejema in prenehanje članstva oziroma partnerstva za dobo dveh let od dneva vročitve pisnega obvestila o prenehanju članstva oz. partnerstva. Ponovna prijava za člana oziroma partnerja mreže EURES je na osnovi javnega povabila možna na naslednjem javnem povabilu, vendar ne prej kot po preteku dveh let od datuma izdanega preklica.

Član ali partner mreže EURES lahko kadarkoli preneha sodelovati v mreži EURES na lastno željo, o čemer obvesti ZRSZ-EURES NUU.

1. **Dodatne informacije**

Dodatne informacije so na voljo preko elektronskega naslova: **pravneinfo.eudelavci@ess.gov.si**

1. Uredba EURES je dostopna na povezavi: <https://eur-lex.europa.eu/legal-content/SL/TXT/?uri=CELEX%3A32016R0589> [↑](#footnote-ref-1)
2. Kot jih določa Izvedbeni sklep Komisije EU 2017/1256 o predlogah in postopkih za izmenjavo informacij o nacionalnih delovnih programih mreže EURES na ravni Unije, objavljen na povezavi: <https://eur-lex.europa.eu/eli/dec_impl/2017/1256/oj?locale=sl>. [↑](#footnote-ref-2)
3. Kot jih določa Izvedbeni sklep Komisije EU 2018/170 o podrobnih enotnih specifikacijah za zbiranje in analizo podatkov za spremljanje in vrednotenje delovanja mreže EURES, objavljen na povezavi: <https://eur-lex.europa.eu/legal-content/SL/ALL/?uri=CELEX%3A32018D0170>. [↑](#footnote-ref-3)
4. Kot jih določa Izvedbeni sklep Komisije EU 2017/1257 o tehničnih standardih in formatih, potrebnih za enoten sistem, ki bo omogočal povezovanje prostih delovnih mest s prijavami za zaposlitev in življenjepisi na portalu EURES, objavljen na povezavi <https://eur-lex.europa.eu/eli/dec_impl/2017/1257/oj?locale=sl>. [↑](#footnote-ref-4)
5. Kot jih določata Izvedbena sklepa Komisije EU 2017/1256 in 2018/170 iz točke 1. [↑](#footnote-ref-5)